14. ΑΝΑΓΚ. ΝΟΜΟΣ υπ’ αριθ. 176 της 30/31 Οκτ. 1967 (ΦΕΚ Α΄189) Περί αντικαταστάσεως Διοικητικών Συμβουλίων Νομικών Προσώπων Δημοσίου Δικαίου και Οργανισμών κλπ. Άρθρ.1.-1.Δια κοινής αποφάσεως των Υπουργών Προεδρίας Κυβερνήσεως, Συντονισμού και του αρμοδίου κατά περίπτωσιν Υπουργού δύναται να θεωρηθή λήξασα  η θητεία, και προ της παρόδου του υπό της κειμένης νομοθεσίας οριζομένου χρόνου, των Διοικητικών Συμβουλίων και διοικουσών Επιτροπών των Νομικών προσώπων Δημοσίου Δικαίου και των Οργανισμών εν γένει κοινής ωφελείας, εάν, ανεξαρτήτως της συνδρομής των εν άρθρ. 2 παρ. 7 του Α.Ν. 65/67 «περί τροποποιήσεως, συμπληρώσεως και κωδικοποιήσεως των διατάξεων των Α.Ν. 4 και 19/67 κλπ. «λόγων, κρίνονται ταύτα, ως εκ της συνθέσεώς των, ακατάλληλα δια την Διοίκησιν του Νομικού Προσώπου ή Οργανισμού επί κεφαλής του οποίου ετοποθετήθησαν. 2.Δια της αυτής εν τη προηγουμένη παραγράφω κοινής αποφάσεως ή και δι’ ετέρας τοιαύτης δύναται να καθορίζηται ο αριθμός των μελών των ως άνω συμβουλίων και επιτροπών, μη δυνάμενος να υπερβή τα επτά μέλη συμπεριλαμβανομένου του Προέδρου και Αντιπροέδρων, να μεταβάλληται η σύνθεσις αυτών και να διευρύνηται ή περιορίζηται η αρμοδιότης τούτων. 3.Η συγκρότησις των νέων Διοικητικών Συμβουλίων και Επιτροπών ενεργείται εντός προθεσμίας δύο μηνών από της εκδόσεως της περί λήξεως της θητείας κοινής αποφάσεως, ως προς μεν τας Επαρχίας δι’ αποφάσεως του οικείου Νομάρχου, εγκρινομένης υπό του αρμοδίου κατά περίπτωσιν Υπουργού, ως προς δε την περιοχήν της τέως Διοικήσεως Πρωτευούσης δι’ αποφάσεως του αρμοδίου Υπουργού. 4.Μέχρι της συγκροτήσεως των νέων Διοικητικών Συμβουλίων τα συμβούλια και Επιτροπαί ών έληξεν η θητεία εξακολουθούσι ν’ ασκώσι τα καθήκοντά των. Άρθρ.2.-1.Αι διατάξεις της παρ. 1 του προηγουμένου άρθρου εφαρμόζονται και προκειμένου περί των διοικητικών συμβουλίων και Επιτροπών, αιρετών και μη, των συλλόγων και Επιμελητηρίων (Εμπορικού, Βιομηχανικού, Τεχνικού κ.λ.π.) των αποτελούντων Νομικά Πρόσωπα Δημοσίου Δικαίου. 2.Δια της εκδοθησομένης περί λήξεως της θητείας αποφάσεως ή και δι’ ετέρας τοιαύτης δύναται να καθορίζηται ο αριθμός των μελών των Διοικητικών Συμβουλίων ή Επιτροπών, μη δυνάμενος να υπερβή τα επτά μέλη, συμπεριλαμβανομένων του Προέδρου και Αντιπροέδρων ή αντί του υπό της κειμένης νομοθεσίας προβλεπομένου Διοικητικού Συμβουλίου να προβλέπηται ο διορισμός διοικούσης Επιτροπής υπό τον αυτόν ως άνω αριθμητικόν περιορισμόν των μελών. 3.Η συγκρότησις των νέων Διοικητικών Συμβουλίων ή διοικουσών Επιτροπών ενεργείται εντός προθεσμίας δύο μηνών από της εκδόσεως της περί λήξεως της θητείας αποφάσεως, ως προς μεν τας επαρχίας δι’ αποφάσεως του οικείου Νομάρχου εγκρινομένης υπό του αρμοδίου Υπουργού, πλην των Δικηγορικών και Συμβολαιογραφικών Συλλόγων ως και των τοιούτων των αμίσθων δικαστικών κλητήρων συγκροτουμένων δι’ αποφάσεως του οικείου Εφετείου, ως προς δε την περιοχήν της τέως Διοικήσεως Πρωτευούσης δι’ αποφάσεως του αρμοδίου Υπουργού. 4.Η διάταξις της παρ. 4 του άρθρ. 1 εφαρμόζεται και εν προκειμένω. Άρθρ.3.-Υπουργικαί αποφάσεις, εκδοθείσαι προ της ισχύος του παρόντος, δια των οποίων περιωρίσθη ο αριθμός των μελών  των Διοικητικών Συμβουλίων ή Επιτροπών των εν παρ. 1 του άρθρ. 2 Νομικών προσώπων Δημοσίου Δικαίου μέχρι και του εν παρ. 2 του ιδίου άρθρου αριθμού μελών, ή διωρίσθησαν διοικούσαι Επιτροπαί αντί των υπό της κειμένης νομοθεσίας προβλεπομένων Διοικητικών συμβουλίων θεωρούνται νομίμως εκδοθείσαι. Άρθρ.4.-Συμβούλια γνωμοδοτικής ή αποφασιστικής αρμοδιότητος και Επιτροπαί ως και Εποπτικά συμβούλια των Δημοσίων εν γένει υπηρεσιών, Νομικών προσώπων Δημοσίου Δικαίου, Οργανισμών κοινής ωφελείας (Ε.Ο.Τ., Ε.Ι.Ρ., Δ.Ε.Η., ΑΓΡΕΞ, ΑΣΟ, κλπ.) και ειδικών λογαριασμών καταργηθέντα και μη διατηρηθέντα συμφώνως προς τας διατάξεις του άρθρ. 3 του Α.Ν. 65/67 δύνανται να επανασυσταθώσιν εντός δύο μηνών από της ισχύος του παρόντος δια κοινής αποφάσεως του Αντιπροέδρου της Κυβερνήσεως, του Υπουργού Οικονομικών και του αρμοδίου κατά περίπτωσιν Υπουργού, τηρουμένων κατά τα λοιπά των διατάξεων του άρθρ. 3 του ως άνω Α. Νόμου. Άρθρ.5.-Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως επιφυλασσομένης της περιπτώσεως του άρθρ. 3. 